C 264/10
RO
Jurnalul Oficial al Uniunii Europene
27.7.2023
Etapa 2.a.
Elaborarea unei metodologii cuprinzătoare de evaluare a impactului schimbărilor climatice Exemplul de caz nr.
2: adaptarea la impactul valurilor de căldură într-un climat în schimbare în Botkyrka, Suedia Valurile de căldură din Suedia s-au intensificat în ultimele decenii, ducând la creșterea mortalității.
În 2010, municipalitatea Botkyrka s-a confruntat cu temperaturi ridicate prelungite, ceea ce a condus la probleme pentru persoanele în vârstă din căminele pentru pensionari și centrele de îngrijire.
În municipalitatea Botkyrka s-au depus eforturi considerabile, parțial în cadrul unui proiect desfășurat în cadrul programului Climatools, în vederea reducerii riscului asupra sănătății al valurilor de căldură.
Personalul din căminele pentru pensionari și centrele de îngrijire a fost instruit cu privire la riscurile valurilor de căldură și la ceea ce trebuie făcut atunci când există avertizări privind valurile de căldură.
Dacă este necesar, se poate apela la personal suplimentar care să asigure sprijin, pentru a se asigura că se acordă o îngrijire adecvată.
Prin urmare, în timpul valului de căldură din 2018, municipalitatea a fost mult mai bine pregătită și echipată decât în anii precedenți.
De asemenea, Botkyrka sprijină acțiuni destinate să îmbunătățească confortul termic interior și să creeze „puncte de răcoare” în diferite zone ale orașului.
Metodologia de evaluare reprezintă baza pentru o estimare adecvată a riscurilor și a vulnerabilităților.
De asemenea, se asigură că evaluarea poate fi efectuată din nou relativ rapid în viitor, fără a elabora de fiecare dată o nouă metodologie.
Se recomandă următoarele elemente ale unei metodologii solide pentru a oferi o evaluare credibilă a riscurilor climatice și a vulnerabilității: — Evaluarea ar trebui să se bazeze pe cele mai recente date științifice și cunoștințe, pentru a garanta acuratețea și relevanța în raport cu previziunile actuale privind efectele viitoare ale schimbărilor climatice.
Aceasta ar trebui să includă informațiile privind tendințele condițiilor climatice actuale și cele mai recente previziuni privind scenariile climatice viitoare, inclusiv evenimentele lente și extreme.
Informațiile disponibile privind amenințările și oportunitățile care se pot contura pentru țara dumneavoastră pot fi colectate și analizate pe baza unei game largi de rapoarte și evaluări ale vulnerabilității efectuate de Grupul interguvernamental privind schimbările climatice, Agenția Europeană de Mediu, Centrul Comun de Cercetare sau prin intermediul programului de cercetare Orizont Europa 2020. — Evaluarea ar trebui să se bazeze pe rezultatele testelor de rezistență, concentrându-se în special pe infrastructurile și sistemele care furnizează servicii critice.
Testele de rezistență în domeniul climei identifică riscurile potențiale într-un sector sau sistem desemnat (cum ar fi sănătatea publică, siguranța și securitatea apei sau siguranța și securitatea alimentară) din cauza pericolelor legate de climă, cum ar fi inundațiile, căldura, seceta, furtunile etc.
Prima etapă a unui test de rezistență constă în identificarea potențialelor pericole legate de climă într-o anumită zonă.
A doua etapă constă în explorarea vulnerabilităților generale ale unui anumit sector la riscul climatic, care pot fi completate de o evaluare aprofundată a vulnerabilității.
Ar trebui avute în vedere și alte teste de rezistență și evaluări ale vulnerabilității efectuate pentru un set mai larg de riscuri de dezastre care nu sunt legate de climă (8).
Rezultatele testului de rezistență pot fi utilizate pentru strategia de adaptare la schimbările climatice.
Utilizarea „dialogurilor ppe tema riscurilor” în Țările de Jos este un exemplu de bună practică în transpunerea rezultatelor.
Mai multe informații despre testele de rezistență și dialogurile privind riscurile pot fi găsite în anexa II. — Evaluarea ar trebui efectuată la un nivel de referință, care ar trebui actualizat odată cu fiecare actualizare a evaluării.
Nivelul de referință se referă aici la un punct de referință legat de starea climei și de vulnerabilitatea specifică într-o anumită zonă.
Valorile de referință concepute cu atenție sunt esențiale pentru a măsura ceea ce s-a realizat prin punerea în aplicare într-o etapă ulterioară și pentru a îmbunătăți procesul de monitorizare și evaluare.
(8) În ceea ce privește evaluările riscurilor, scenariile și obiectivele în materie de reziliență la dezastre elaborate în conformitate cu mecanismul de protecție civilă al Uniunii.